Predkladacia správa 

Správa o plnení Národného plánu zavedenia eura v Slovenskej republike k 31. decembru 2007 sa predkladá na rokovanie vlády SR na základe bodu B.3. uznesenia vlády SR č. 525 zo        6. júla 2005. 
Národný plán zavedenia eura v Slovenskej republike bol schválený uznesením vlády SR        č. 525 zo 6. júla 2005 a aktualizovaný uznesením vlády č. 289/2007 zo dňa 21. marca 2007. V sledovanom období sa vo všetkých sektoroch výrazne zintenzívnili aktivity s cieľom dobre pripraviť obyvateľstvo, verejnú správu i súkromný podnikateľský sektor po administratívnej, technickej a organizačnej stránke na bezproblémové zavedenie spoločnej meny na Slovensku ku dňu 1. januára 2009. Predložená hodnotiaca správa monitoruje obdobie od 1. júla 2007 do 31. decembra 2007. Najvýraznejší pokrok v plnení úloh nastal najmä v oblasti príprav informačnej kampane, v oblasti príprav na predzásobenie príslušných subjektov eurovou hotovosťou a v oblasti príprav organizácií verejnej správy. Stav plnenia úloh národného plánu je súčasťou predloženého materiálu. Všetky úlohy z národného plánu sa plnia v stanovených termínoch alebo priebežne. 

Hodnotiaca správa nemá finančný, ekonomický, environmentálny vplyv, ani vplyv na zamestnanosť a podnikateľské prostredie. Materiál z tohto dôvodu neobsahuje Doložku finančných, ekonomických, environmentálnych vplyvov, vplyvov na zamestnanosť a podnikateľské prostredie. Odhad dopadov zavedenia eura v Slovenskej republike na verejné financie a podnikateľské prostredie bol súčasťou Národného plánu zavedenia eura v Slovenskej republike.